《侍顾华玉丈上方玩月》
明代·文彭

晨策入石湖，落景憩上方。上方连巘崿，叠嶂通河梁。

窈窕入深谷，崎嵚陟崇冈。秋深气萧瑟，云薄天苍凉。

万木振长风，群卉彫严霜。遐观谐夙心，周览穷八荒。

径仄步逶迤，崖倾身低昂。缘葛采石华，扪萝拾兰芳。

矫首睇飞鸿，俯视空微茫。皇皇殿阁森，霏霏蔼雾黄。

望望皓首白，耿耿银河光。坐久凉飔集，泫露沾衣裳。

佳会合章缝，友朋亦孔良。绿醑何淋漓，各举浮白觞。

自怜肮脏骨，零落同高阳。邂逅山公醉，容我祢衡狂。

山水能娱人，为乐殊未央。夜静心益閒，天籁杂鸣螀。

安得孙登徒，长啸和鸾皇。何如王子晋，缑山吹笙簧。

怀哉鸱夷子，功成谢岩廊。眷言仰前脩，千载永相望。

作者简介：（1498—1573）明苏州府长洲人，字寿承，号三桥，别号渔阳子、国子先生。文徵明长子。明经廷试第一，授秀水训导，官国子监博士。工书画，尤精篆刻。能诗，有《博士诗集》。